정조 17년 · 목
初命東榦廉察湖南封書則與湖西嶺南御史同栍邑則全州任實鎭安至是復命其書啓以爲臣於本道栍邑三處爲先另加廉察其外設賑與沿路諸邑及事目中所載之邑一體周行賙賑之勤慢政治之得失悉心採訪後自道帥臣至各鎭驛一體論列而事目中條件及事係邑弊民瘼者別錄於原單之下仰備睿覽矣監司權▣本自諳練又克誠勤威重雖遜於前使寬柔亦稱於初政懋災歲救濟之方穀價許減於營需體朝家懷保之恩別賑躬監於巡路道臣體重只擧其略中軍李永老私錢之營底料販事雖出於無識跡實涉於爭利營將朴宗和克勤詗察之情宜略微細之失兵使李壽鵬捐廩賙賑誠可見於殫竭隨事謹畏志自切於報效軍民懷惠制閫得宜若欲責備勉在剛克全州判官李東野新績已著於推穀來效可期於釐弊前判官趙翼鉉本以鈍滯之才實非剸理之手下記減削積失吏心國穀反作亦多民怨補賑無實皆從料販中出來貿米多謗亦由商賈輩幻弄儲置米四百石移置閭家新官還推俵餘災二十結不分民間無處歸屬蠲役米之每戶一斗五升之收捧專爲公廨應役之需而客舍修補時不給雇價勒役烟丁下屬差任之際傔人受賂而矇不覺察閑丁捧疤之時色吏弄權而亦未檢飭其蔑法溺職之罪不可以已遞而勿論會付各穀二萬四千五百十七石二斗零內停退二千四十四石十一斗零已分一萬四千五百四十五石四斗零一千一百三石一斗零反作四千七百九十一石十一斗零各樣應下未會減實留庫二千三百三十二石四斗零任實前縣監李潤瑞姿本昏憒政委吏鄕隣族之徵太濫而負逋者好衣好食代納者賣田賣宅訟獄之決無定而理直者未得伸朝捷者暮或見落糶糴之政何等至重而三千八百石大米之單租代捧旣犯禁令五百石雇馬用餘穀之給租捧米亦出料販還租所捧本自精實則高價發賣賤貿空穀而換分充數已爲無狀停退條擧行竝本耗當爲一體而勤先捧耗尤極無憚以還太而防納稅太以米還而幻作錢還年利反弄之跡昭不可掩托公廨修補均廳米請得取剩爲一千二百兩而客舍頹圮不爲改葺從中消瀜其他小小弊政如貿易之過濫收斂之不察難以悉擧罪狀旣如是狼籍不可以已經道伯之狀罷而不論鎭安前縣監朴華源治無可稱事多不法以言乎穀簿則典守不謹而恣意反弄任自取用立本而取剩者錢爲二千三兩以本色取用者米租太各穀合爲一千一百石犯穀名相左之律而八百十六石米代捧以二千四百四十石租因災歲停退之令以已捧爲未捧瞞報磨勘而終致下屬之偸弄米爲一百五十石租爲一百二十石以言乎賑政則虛張飢口而私用會減穀者皮牟爲一百三十四石勸分富民而梁德大所納租一千五百石內八百石德大本色備納二百石以還穀出給五百石每石二兩捧價而一兩立本剩餘六百兩歸於私用德大終至賣畓六石落至於災結則事目至嚴而俵災所餘爲三十一結每結捧十二兩合錢爲三百七十二兩而三百兩自歸私用其餘七十二兩分給都書員吏房又以巧飾掩遮之計作爲分給册子踏印以置者究厥所爲非尋常犯科之比臣於出道時已爲封庫罪狀令攸司稟處會付各穀二萬三千九百七十七石九斗內壬子停退一千一百六十五石九斗零已分條一萬二千五百三十四石四斗零五千三百五十六石十斗零各樣應下未會減應留條三千九百二十石十四斗零內實留庫一千五百六十一石一斗零虛留二千三百五十九石十二斗零儲置米一千三百八十七石三斗零實留一千一百十二石虛留二百三十五石零○以上栍邑龍潭縣令李勉輝詳核之治終始如一從實抄饑人無捐瘠之患簽丁隨闕民免黃白之冤闔境稱頌治績可觀咸悅縣監趙鎭坤人固迃疏政則勤孜抄饑之譽旣騰衆口捧糴之精宜勉來頭沃溝縣監曺命集病雖妨務志切願治哺饑已知殫誠聽訟當思無滯萬頃縣令柳河喆檢報雖或生疏賑政克殫誠勤願治頗切來效且觀羅州牧使趙時淳堅確之治已著前績釐革之方佇蘇弊局前牧使李寅燮賑政無闕倉逋亦徵旣去之績不必追論靈巖郡守李輪秉心則確做事則勤實惠已著於廣哺譽聲至達於四隣海南縣監李運春旣有善賑之譽宜勉徵逋之策康津縣監成彥檝本以柔善之人一任吏鄕之奸倉庫空虛而實戶之受還甚少穀物麤劣而飢民之付賑無實捧還時民人之所納恰爲十六七斗而分給時則只是六七斗空殼雇馬租所捧每結例不過七八斗而昨年則稱以需用之不足別定鄕有司加捧至於十三斗之多過濫之數爲六百六十九石零張益福勸分錢二千六百兩捧上而擅給二千石還穀以其錢每石一兩三錢立本民間稅穀捧上時每石錢十兩捧價而一任下吏之料販上納之時松商貿米推移以納不卽給價呼冤藉藉稱以自備穀補賑而還穀四百十八石擅出庫中結役米之每石九兩三錢自官旣定價而下吏之加斂五錢養戶防結明有禁令而下吏金泰允之十一石再徵俱未覺察大小斗之隨時各用諉以謬例知而不禁決訟之初無主見惟吏是聽遐俗已極愚頑而爲治一味懦弱不知有官長故臣於出道時略治吏鄕俾知畏戢其罪狀令攸司稟處會付各穀三萬五千四百五十一石八斗零內停退一千五百四十六石零已分條一萬四千四百四十一石六斗一千七百五十五石十斗零各樣應下未會減應留一萬七千七百八石六斗零內實留一萬三千七百四十四石二斗零虛留三千九百六十四石三斗零長興府使元永胄殫始終救活之誠論賑政則爲甲知黃白徵斂之冤就飢案而抄丁不但懋實之可貴抑亦任怨之足尙寶城郡守李檍損廩補賑旣多恤民之譽冒雨看坪可見重農之意樂安郡守洪來疇本自昏憒又無主見倉庫空虛而災歲民食益患艱乏威令不行而積年吏逋無以徵捧雖是小邑難以責效興陽縣監李性重殫竭奉公勤幹做事移轉多得民免艱食吏逋徵捧事亦就緖差任受賂之弊志切矯革需米折半之退惠稱寬恤民譽旣多來效可期珍島郡守具絳賑政之隨處殫竭可尙勤幹需米之防民結役足驗蠲恤雲峯縣監李民秀逋穀雖在於前官釐弊宜勉於後人初政無疵來效且觀南平縣監宋欽書穀簿之虛留恰爲四千餘石錢還之取剩殆過七八千兩邑稱穀裕而庫儲率多虛錄歲値歉荒而民怨專由立本捧還極其精實而穀價隨以高騰則以錢代捧分還不以本色而民情極其遑急則減錢勤分大同分還時邑倉租一千一百石定價一兩八錢西倉租九百五十六石定價一兩四錢分給還民俾納大同而穀物則留置邑內吏校家待時發賣民怨藉藉稱以補民庫貸下還米四百五十餘石發賣而別定鄕有司米則二兩五錢租則一兩立本還租九百石亦爲發賣而九錢立本昨年牟還捧上時民人艱納而督捧甚急牟一石二兩四錢執錢依立本例二兩代待秋而捧租二石四錢則以本色還捧托以辛亥水災尤甚面所捧而塵土相雜僅可半斛者租爲二千石旣不售於發賣又不可以還分故年年仍置實則無異虛錄陞戶抄上時境內食粟之類不問合否一竝抄出操弄所受之賂錢爲一千五百兩而四百五十兩入於陞戶資送八十九兩入於京司情債其餘則入於工庫及册房名以補賑而賣鄕賣任者錢爲六百八十兩俱係不法之事而至如刑具之不較正斗斛之無標識猶屬薄物細故其罪狀令攸司稟處會付各穀五萬三千七十石三斗內停退四百七石已分條二萬六千四百三十石二斗零應留二萬六千二百三十二石六斗零實留二萬一百五十八石十斗零虛留六千七十三石十斗零長水縣監崔吉憲綜敏之治謹約之規山田之隨起徵稅官供之待麥蠲納峽氓稱頌南原府使宋守淵以故家恪謹之規有新政淬勵之意谷城縣監李春輔蒞任屬耳治否未著順天府使洪述祖綜練之治不要虛譽賙賑之政惟務實惠勸分之弊稔知不受富民之穀月廩之餘留置以作救饑之資論以治政實所罕見綾州牧使尹耆東課士有譽賑飢無實柔懦太過而刑杖不施振刷難望而吏鄕無憚雖云閒局難以責效扶安縣監李福潤文人做治雖若迃疏良吏秉心所貴慈諒成績已著於均災來效佇期於禁松益山郡守鄭杆綜明慈惠吏憚民懷倉逋督徵旣知典守之嚴賑政亦善能盡撫摩之道靈光郡守金載翼治規詳明吏莫售其奸濫賑政殫竭民幸免於捐瘠興德縣監趙華錫剛明足以察奸勤幹足以做事流來逋欠之弊宜思釐正之方高敞縣監朴行胤姑無顯疵宜略瑣謗礪山府使金命爀蒞任三載善政未聞儲米之非時入倉有駭瞻聆稚兒之冒法施刑實乖欽恤瓜期雖近有難典恕參禮察訪安邁權銳意釐弊來效可期碧沙察訪李春華恤饑有譽攻駒無闕加里浦僉使李瑞龜觀於賣松之報能知封山之重隨事謹畏來效可期梨津萬戶金晉福防守不疏來頭且觀以上本道賑邑沿路邑守令察訪邊將恩津縣監尹行進恤饑有譽束吏頗嚴差校裹糧而出村小民納稅而無擾連山縣監申在維外似迂疏內實綜密分糶甚均簽丁亦精尼城縣監洪樂顯蒞任屬耳治否未著全義縣監金思羲綜明爲治吏憚民懷天安郡守李舒永勤勵之治終始不怠竭心賙賑一境稱頌稷山縣監金在明賑事無闕疵政無聞成歡察訪李挺龍賑事馬政有譽無毀陽城縣監安廷鐸決訟甚明分糶亦精振威縣令曺允植勤敏之治四載如一隋城判官金魯成隨事殫竭誠勤靡懈給還時斗量親檢頌騰邑村麥秋前米糖均分民多濟活廣州府尹徐有臣律巳淸嚴蒞民慈諒威望得重保障有恃果川縣監李祉源才非不逮懶以妨務○別單以爲臣敬覽封書有賑政穀簿加意採察之命臣一依聖旨以此兩件事廉探守宰之治否而陳列於原單其外覩聞之可備睿覽者別爲開錄事目中所載各項條件之有關於民隱者一一訪問處處審視謹爲條陳其他事之重大而難於變改人之賢否而難於鑑別者竊附愼重之義不敢强陳一今年賑政則我聖上宵旰一念恒軫南顧之憂飭敎屢勤於絲綸優恩至頒於錢椒絕海窮山擧皆飽德鼓舞道臣邑宰莫不承風奔走凡係賑濟之政靡不庸極反有過於分數之弊元無一毫未盡之歎拯之溝壑之中奠諸蔀屋之下今則賑事已畢無一人捐瘠而但麥農始則望豐終未免歉僅僅備納於還上而擧有甁罌罄盡之患目下窘急倍切於春窮而沿海比山郡尤甚若不及今拯恤實有虧簣之慮而列邑留庫中各樣穀物盡皆枵然此爲可悶請令廟堂細加量度別講救急之策恐合事宜一本道穀簿本自有裕苟非連値凶荒則宜無不足之患而近來則雖非通一道告歉而每有穀不足之歎移轉接濟之際一道內倉庫擧皆空虛而究厥弊源蓋亦多歧管耗作錢之每從穀貴邑劃出而非但沿邑之穀年年減縮山邑之穀歲歲增加吏鄕之偸竊滋甚奮逋未徵而新逋繼起此則本是流來之弊而近年以來爲守令者不但不謹典守專以反作料販爲事此路一開其所爲害十倍於吏鄕之弊誠以前去者有利無災而後來者慕而效之互相掩覆而莫之發覺其中立本一事爲其根柢貪汚官之專謀肥已而爲之者姑舍勿論至於爲民防役循人所請則雖廉謹者亦不能免焉所謂循人所請者如營主人京主人之類是已而營主人之弊最甚若値穀貴之歲則名以翌年役價還報而預受今歲還穀作錢立本翌年役價又復自在利莫利焉此屬居於營底有造毀造謗之權故莫不曲意從之設賑之歲官長之自備穀富民之願納穀皆以立本而拮據故發賣之際必擇精實穀作錢取剩陳麤之穀留作庫內之塵土若此不已則不出十年其將無穀乃已以臣今行之所覩言之南平之西倉穀二千石以糠粃塵土六七斗粧出一包康津之邑倉租六百石以虛穀腐粒六七斗稱謂完石兩邑如此則一道可以推知杜弊之道不可不講臣謂自今爲始營耗作錢必以山郡沿邑參半爲之守令則毋得襲謬立本犯者道臣則施以譴罷之典守令論以贓汚之律預先申令而若或發覺則斷不饒貸吏鄕逋欠則道臣另察該邑徵捧之勤慢書於殿最負逋吏屬毋得差任以爲奸猾知戢之地一各邑有補民補役雇馬庫名色以應公役而近年以來用度漸廣出處無路則自官不欲得別斂之名差出鄕有司招致面任收議聚斂而加徵之數每邑少不下五六百石租民將不堪臣謂從今爲始依關西各邑民庫例年終用下成册修正報營應捧外毋得加斂恐合事宜一田稅十斗大同十二斗自是惟正不易之典而本道則近年以來兩稅所捧或爲二十三四斗二十五六斗逐年增加莫重賦稅無端增加請令道臣行査申明奮典俾無升合加斂之弊恐合事宜一稅船之掛嶼若而石水沈者許令從便改色者曾有定式而自是之後雖全船致敗者該邑守令憚於罷職援以旁照議于巡營不爲狀聞受出敗船地方邑還穀舂精備納拯米則分給于敗船地方劣米則徵于穀主邑拯劣米收捧之法拯米則一石九斗一升二合限年收捧劣米則五斗八升八合以八結徵納今則掩置不狀聞之故拯米則準石當年盡捧穀主邑則劣米之外舂精所縮之米又爲徵納民則受害滋甚監色與沙格初無所損故作奸故敗之弊亦多有之此後則果是若而石掛嶼水沈者外全船致敗而不爲報營之守令隨現論罪以杜後弊恐合事宜一良役之冤黃口爲最而邑邑皆有處處同然寔由於民人之不能安分而巧爲躱避與守宰之不欲任謗而憚於査括欲知疊役之有無須察閒遊之多少自今爲始校院投托各廳契房之類預爲抄出逃故有闕先於此中塡補則自無軍多民少之患一封山禁松無不稀疏處處同然故問其弊源則皆以爲曾有沿海三十里內隨生禁養之令故各該營鎭凡於私養山有松處定監考察禁雖其主䂨用以犯䂨禁松律治之故監考鎭屬夤緣侵渙沿海之民以養松爲戒毋論墓山家山若有種松隨生拔去沿海私山擧皆童濯求材木者專於封山內冒䂨云雖以臣目覩邊山等處言之物情亦然臣謂欲嚴封山之禁宜許私山之養松政有國重事如是論列一南原紙弊有無事則給匠料添價之後別無稱冤而營門卜定雖有多寡之不一是亦無大段違越之弊僧徒無以資生六寺中四寺俱空天銀波根兩寺只有若干僧一各驛凋殘一則由位畓之預賣禾利二則由復戶之皆歸錢債捄弊之策只在申嚴奮禁一羅州私奴判乭辛亥六月初三日乘船出海渰死於草蘭島其妻崔召史聞訃往海島求覓屍體終不得晝夜號哭常言待終祥溺死以從亡夫今年六月初三日卽其終祥崔召史具饌行祭謂以散飯出去浦邊久不還歸其子女急往搜覓了無聲影只有草履留在浦岸屍體則雖漂失而旣得草履可見投水之眞跡三年矣心從容取義貞心烈行誠甚卓然